b"\n_START_ARTICLE_\nTribunal Superior de Just\xc3\xadcia de les Illes Balears\n_START_SECTION_\nHist\xc3\xb2ria\n_START_PARAGRAPH_\nL' Estatut d'Autonomia de 1983 va preveure l'exist\xc3\xa8ncia del TSJIB en els seus articles 48, 50 i 57 (convertits despr\xc3\xa9s de la reforma de 1999 en els n\xc3\xbameros 51, 53 i 57), que tenien gaireb\xc3\xa9 la mateixa redacci\xc3\xb3 que els actualment vigents. _NEWLINE_Ara b\xc3\xa9, TSJIB no es va constituir fins al 23 de maig de 1989, per acord del Consell General del Poder Judicial de 10 de maig de 1989, en el qual es dispos\xc3\xa0 tamb\xc3\xa9 la desaparici\xc3\xb3 de l'antiga Audi\xc3\xa8ncia Territorial de Palma de Mallorca.\n_START_SECTION_\nRegulaci\xc3\xb3\n_START_PARAGRAPH_\nEl TSJIB ve regulat en els articles 93, 94, 95 i 100 de l'Estatut d'Autonomia de 2007, aix\xc3\xad com en les disposicions generals de la Llei org\xc3\xa0nica del Poder Judicial (t\xc3\xadtol IV, cap\xc3\xadtol III).\n_START_SECTION_\nCompet\xc3\xa8ncies\n_START_PARAGRAPH_\nAl marge de les compet\xc3\xa8ncies generals pr\xc3\xb2pies de qualsevol altre tribunal superior de just\xc3\xadcia (recollides en els articles 73 a 77 de la Llei org\xc3\xa0nica del Poder Judicial), el TSJIB resol tamb\xc3\xa9 els recursos de cassaci\xc3\xb3 i els extraordinaris de revisi\xc3\xb3 contra les sent\xc3\xa8ncies i altres resolucions d'\xc3\xb2rgans jurisdiccionals de l'ordre civil amb seu a les Illes Balears en mat\xc3\xa8ria de dret civil propi.\n_START_SECTION_\nComposici\xc3\xb3\n_START_PARAGRAPH_\nEls magistrats membres del TSJIB s\xc3\xb3n designats pel Consell General del Poder Judicial d'acord amb el seu ordre dins l'escalaf\xc3\xb3 judicial. En el cas dels magistrats de la sala civil i penal, un de cada tres \xc3\xa9s un jurista de reconegut prestigi designat pel Consell General del Poder Judicial a proposta del Parlament de les Illes Balears, que presenta una terna de candidats aprovada pel vot favorable de tres cinquenes parts dels diputats. Els restants integrants els nomena el Consell General entre magistrats amb m\xc3\xa9s de deu anys d'exercici i amb especials coneixements de dret civil balear (article 330 de la Llei org\xc3\xa0nica del Poder Judicial, i article 100 de l'Estatut). El President del TSJIB \xc3\xa9s nomenat pel rei a proposta del Consell General del Poder Judicial._NEWLINE_Actualment, el tribunal el formen tres sales: Civil i Penal, Contenciosa Administrativa i Social. No hi ha cap divisi\xc3\xb3 en seccions en les esmentades sales."